Mej. SA wil jonges leer om werkskeppers te weesLalela Mswane, Mej. SA 2021, se #BeReady-veldtog is ‘n gratis maandelikse aanlyn opvoedingsreeks. (Foto: Verskaf) Lalela Mswane, Mej. Suid-Afrika 2021, gaan op ŉ entrepreneursreis en wil veral jong mense nooi om hul potensiaal as werkgewers te ontsluit. Die 24-jarige Mswane, wat haar regsgraad aan die Universiteit van Pretoria (UP) in 2019 verwerf het, het jeugwerkloosheid ŉ groot fokuspunt van haar werk as Mej. Suid-Afrika gemaak en wil deur haar #BeReady-veldtog werksoekers inspireer en motiveer om eerder werkskeppers te word. Die #BeReady-veldtog is ŉ gratis maandelikse aanlyn opvoedingsreeks waartydens Mswane met verskillende sakekenners, entrepreneurs en lede van die publiek gesels om ontluikende entrepreneurs meer oor die basiese beginsels van die sakewêreld te leer. Terselfdertyd gaan sy haar eie entrepreneursonderneming – ŉ aanlyn kleremaatskappy – aanpak en haarself as praktiese voorbeeld gebruik om die slaggate én suksesse van entrepreneurswese uit te wys. Haar onderneming, “positiviTee’s”, is daarop gemik om T-hemde met positiewe boodskappe daarop te verkoop. Maroela Media het vroeër berig dat 12,5 miljoen Suid-Afrikaners einde verlede jaar werkloos was, met slegs 7,6 miljoen wat in daardie stadium aktief na werk gesoek het. “Werkloosheid is iets waaroor ek baie passievol is omdat ek self werkloos was kort voordat ek aan Mej. Suid-Afrika deelgeneem het. Daarom begin ek ook my eie sakeonderneming sodat ek en die publiek op ŉ praktiese manier saam kan leer,” sê Mswane. Jeugwerkloosheid is ŉ groot fokuspunt van Mswane se werk as Mej. Suid-Afrika. (Foto: Verskaf) Die #BeReady-inisiatief gaan egter nie net fokus op sakegroei nie, maar ook op sakebehoud. “Die Buro vir Arbeidstatistiek sê dat 20% van nuwe ondernemings binne die eerste twee jaar misluk. ’n Verdere 45% sluit hul deure in die eerste vyf jaar en ŉ verstommende 65% in die eerste tien jaar,” sê Mswane. Die program sal in sewe episodes opgedeel word en lig werp op belangrike onderwerpe soos die opstel van ŉ sakeplan, die registrasie van ŉ maatskappy, wat intellektuele eiendom behels, marknavorsing en bemarking. Die aanbiedings sal op die laaste Vrydag van elke maand op Mswane se sosialemediaplatform sowel as dié van Mej. SA gedeel word: Kyk hier om meer oor die #BeReady-veldtog te leer.